
Informatīvais ziņojums
     “Par Ekonomiskās sadarbības un attīstības organizācijas  Starptautiskā Transporta foruma piesaisti ceļu satiksmes drošības izvērtēšanā”

[bookmark: _Hlk161133217]Saskaņā ar Ministru kabineta  2021. gada 6. oktobra rīkojuma Nr.712 “Par Ceļu satiksmes drošības plānu 2021.-2027. gadam” 3.punktu Satiksmes ministrijai līdz 2025.gada 1.janvārim ir jāsagatavo un jāiesniedz Ministru kabinetā ceļu satiksmes drošības politikas plānošanas dokumenta “Ceļu satiksmes drošības plāna 2021. – 2027. gadam”[footnoteRef:1] (turpmāk – Ceļu satiksmes drošības plāns) starpposma ietekmes izvērtējums. [1:  Saite: https://likumi.lv/ta/id/326640-par-celu-satiksmes-drosibas-planu-2021-2027-gadam] 


Satiksmes ministrija 2023.gadā ir uzsākusi sarunas ar Ekonomiskās sadarbības un attīstības organizāciju (OECD[footnoteRef:2]) par nepieciešamību Latvijai 2024. gadā veikt Ceļu satiksmes drošības plāna starpposma ietekmes izvērtējumu, kā arī izstrādāt priekšlikumus ceļu satiksmes drošības situācijas uzlabošanai Latvijā, kas atbilst Valdības rīcības plāna Deklarācijas par Evikas Siliņas vadītā Ministru kabineta iecerēto darbību ietvertajam punktam Nr. 16 “Veicināsim sabiedrības izpratni un atbildību par savu drošību, pienākumu gan valstiskā, gan individuālā līmenī rūpēties par drošību mājās, sabiedrībā un savstarpējā saskarsmē, tostarp par drošību ceļu satiksmē, darba aizsardzības pasākumiem, nelaimes gadījumu novēršanu un drošas apkārtējās vides uzturēšanu” un Ceļu satiksmes drošības plānā ietvertajam mērķim par rīcības virzieniem un pasākumiem ceļu satiksmes negadījumos bojāgājušo un smagi ievainoto skaita samazināšanai. [2:  Saite: https://www.oecd.org/latvia/ ] 

Ņemot vērā minēto, Satiksmes ministrija ir sagatavojusi un iesniedz izskatīšanai Ministru kabinetā informatīvo ziņojumu “Par Ekonomiskās sadarbības un attīstības organizācijas Starptautiskā Transporta foruma piesaisti ceļu satiksmes drošības izvērtēšanā”, kas ir nepieciešams, lai izpildītu Valdības rīcības plāna pasākumu Nr. 16.2. “Visaptveroši pasākumi ceļu satiksmes drošības, piekļūstamības un mobilitātes uzlabošanai, t.sk. investīcijas satiksmes drošības infrastruktūra (droša mikromobilitāte, vidējā ātruma noteikšanas ierīces, dubultie šķērsojumi u.c.)” un Ministru kabineta  2021. gada 6. oktobra rīkojuma Nr. 712 “Par Ceļu satiksmes drošības plānu 2021. – 2027. gadam” 3. punktu.
Šāds pasākums ir īpaši aktuāls, jo Latvija ilgstoši ir vienā no pirmajām vietām Eiropas Savienībā (turpmāk – ES) ceļu satiksmes negadījumos bojā gājušo un smagi cietušo cilvēku skaita ziņā, tostarp salīdzinot rezultātus uz miljonu iedzīvotāju ar citām ES valstīm. Tāpēc būtiski ir veikt pasākumus, kas ir ietverti Ceļu satiksmes drošības plānā, kuru mērķis ir uzlabot ceļu satiksmes drošību turpmākajos gados, kur plānotajām darbībām ir tendence pakāpeniski samazināt uz ceļiem bojā gājušo un smagi ievainoto cilvēku skaitu. Svarīgi, ka šī plāna izstrādes gaitā tika ņemti vērā arī vairāki OECD ekspertu veiktie pētījumi un vadlīnijas, kuru mērķis ir uzlabot ceļu satiksmes drošību, cita starpā, kas ir pieejamas arī publiskajā OECD Starptautiskā Transporta foruma (ITF) datu un analīzes grupas IRTAD[footnoteRef:3] datubāzē.  [3:  Saite: https://www.itf-oecd.org/IRTAD ] 

Tāpat jāpiebilst, ka Satiksmes ministra vizītes laikā OECD pārstāvniecībā Francijā, Parīzē 2023. gada 1 .- 2. novembrī panākta vienošanās paplašināt Latvijas sadarbību ar ITF/OECD ceļu satiksmes drošības jomā un pievienoties ITF[footnoteRef:4] Starptautiskajai Satiksmes drošības datu un analīzes grupai – IRTAD. Cita starpā 1988. un 1989. gadā OECD Autotransporta pētniecības programmas (OECD/RTR) vadības komiteja vienojās izveidot mehānismu, lai OECD ietvaros izveidotu “Starptautiskā ceļu satiksmes un negadījumu datu bāzi (IRTAD)”, kurā vāktu un apkopotu ar ceļu satiksmes drošību saistītos datus. No 2004. gada janvāra IRTAD Starptautiskā transporta foruma Vienotais pētniecības centrs ir integrēts ITF. IRTAD datu bāzes pārvaldību, darbību un īpašumtiesības, regulē saskaņā ar Vienotā pētniecības centra lēmumiem, kas izklāstīti dokumentos CEMT/OECD/JTRC/M(2005)1 (2005. gada 25. maijs) un CEMT/OECD/JTRC(2005)5 (2005. gada 25. februāris), un kas paredz arī IRTAD grupas mandātu. [4:  Saite: https://www.itf-oecd.org/ ] 

Tādējādi Latvijas dalība IRTAD ekspertu līmenī dod iespēju Latvijas ekspertiem piedalīties datu analīzes metodiku izstrādē un citu iniciatīvu virzīšanā. Starptautiskā IRTAD ekspertu pieredze un zināšanu bāze lieti noderētu un palīdzētu novērtēt Latvijas situāciju ceļu satiksmes drošības jomu no cita skatu punkta. Tā kā IRTAD datubāze apkopo starptautiskus datus par ceļu satiksmes negadījumiem un nodrošina empīrisku bāzi starptautiskiem salīdzinājumiem un efektīvākai ceļu satiksmes drošības politikai, tā būtu svarīgs rīks nacionālās ceļu satiksmes drošības politikas novērtēšanai. IRTAD apvieno ceļu drošības ekspertus no dalībvalstu ceļu pārvaldēm, ceļu satiksmes drošības pētniecības institūtiem, NVO, tāpat arī ekspertus no automobiļu ražotājiem, tehnoloģiju piegādātājiem.
Ceļu satiksmes drošības jautājums tiek regulāri aktualizēts arī Satiksmes ministrijas vadības līmeņa darba grupās ES par ceļu satiksmes drošību, kā arī CARE[footnoteRef:5] (Community database on Road Accidents in Europe) ekspertu sanāksmēs Briselē. [5:  Saite: https://road-safety.transport.ec.europa.eu/european-road-safety-observatory/methodology-and-research/care-database_en ] 

Tādējādi, ievērojot sarežģīto situāciju ceļu satiksmes drošības jomā Latvijā, kā arī nepieciešamos pasākumus ceļu satiksmes drošības uzlabošanai valstī turpmākajos gados, būtu lietderīgi izmantot ITF/OECD piedāvāto iespēju noslēgt vienošanos par trīspusējo sadarbības projektu ar ITF/OECD un 2024.gadā veikt izvērtējumu ceļu satiksmes drošības uzlabošanai Latvijā, kā arī izstrādāt turpmāku stratēģiju ceļu satiksmes drošības uzlabošanā Latvijā, kas būtu arī kā plašāks ietvars Ceļu satiksmes drošības plāna vidusposma izvērtējumam.

1. Projekta īstenošanas pamatojums un mērķis

Paplašinot Latvijas sadarbību ar ITF/OECD un pievienojoties ITF Starptautiskajai Satiksmes drošības datu un analīzes grupai IRTAD, tiktu izmantota arī iespēja noslēgt vienošanos ar ITF/OECD, kā rezultātā 2024.gadā tiktu veikta izpēte un izstrādāta turpmāka stratēģija ceļu satiksmes drošības uzlabošanā Latvijā.
Satiksmes ministrijai sadarbībā ar ITF pārstāvjiem ir iezīmēti pamata virzieni šādai izpētei:
· ņemot vērā, ka 2024. gadā ir jāveic Ceļu satiksmes drošības plāna vidusposma izvērtējums, ir nepieciešams veikt plašāku progresa izvērtējumu ceļu satiksmes drošības jomā, kā arī izvirzīt ambiciozākus mērķus ar reālistisku un efektīvu ceļvedi, kā tos sasniegt;
· tā kā esošajā Ceļu satiksmes drošības plānā ir vajadzīgi papildinājumi, būtu nepieciešams, lai ITF/OECD precizētu plāna rīcības virzienus un konsultētu par iespējamiem risinājumiem, sniegtu citu valstu pieredzi un būtiskus secinājumus no starptautiskiem dokumentiem;
· nepieciešams izveidot ietvaru sistemātiskai ceļu satiksmes negadījumos bojā gājušo un ievainoto skaita cēloņsakarību analīzei un šo novērtējumu secinājumu iekļaut plāna izvērtējumā, piesaistot kārtējā gada budžetam;
· cita starpā svarīgs ir arī esošā normatīvā regulējuma un citu saistīto politikas plānošanas dokumentu izvērtējums attiecībā uz tā ietekmi uz ceļu satiksmes drošības darbības rādītājiem – ceļu satiksmes negadījumu skaitu, bojā gājušo un ievainoto skaitu un arī galvenajiem darbības rādītājiem ceļu satiksmes drošības jomā;
· jāpārskata esošās politikas plānošanas ietvara un normatīvā regulējuma sasaiste ar iniciatīvām un darbībām ES normatīvajos aktos, kā arī alternatīvu risinājumu izvērtēšana citās ES valstīs saistībā ar ceļu satiksmes drošību;
· vienlaikus arī iespējamo jauno priekšlikumu un pārskatīto rīcības virzienu sasaiste ar ES un valsts politikas plānošanas dokumentos izvirzītajiem mērķiem ceļu satiksmes drošības uzlabošanā ir būtiska;
· ņemot vērā jaunākās metodes ceļu satiksmes drošības izvērtēšanā, būtiski ir arī pasākumi ceļu satiksmes būtisko veiktspējas indikatoru rezultativitātes uzlabošanai un drošas sistēmas ieviešanai;
· svarīga ir arī iezīmēta ceļa karte virzībai uz Nulles vīzijas ieviešanu 20 - 30 gadu laikā;
· un noslēgumā ir jāsastāda finanšu ietekmes aplēses katra identificētā pasākuma īstenošanai pa gadiem. 

Jāpiebilst, ka turpmākajā ceļu satiksmes drošības politikas izstrādē un īstenošanā liela nozīme būs atsevišķu faktoru un risku ietekmei, jo īstenoto pasākumu ietekmes izvērtēšanai būs nepieciešama plašāka perspektīva. Proti, ceļu satiksmes drošību raksturojoši indikatori vairs nebūs tikai ceļu satiksmes negadījumos bojāgājušo un smagi cietušo skaits, bet arī rādītāji, kas saistīti ar atļautā braukšanas ātruma ievērošanu, drošības līdzekļu, piemēram, drošības jostu lietošanu un citiem. Tāpēc šajā pētījumā būtiski izvērtēt atsevišķu ceļu satiksmes drošības rādītāju ietekmi uz ceļu satiksmes drošību. Vienlaikus pētījumā paredzētajam pasākumu kopumam būtu jāaptver visi ceļu satiksmes drošību raksturojošie virzieni – drošs ceļu satiksmes dalībnieks, droša vide un drošs transportlīdzeklis.
Vienlaikus Satiksmes ministrija kā alternatīvu risinājumu Ceļu satiksmes drošības plāna vidusposma izvērtēšanai un plāna precizēšanai 2023. gada oktobrī iesniedza projekta pieteikumu Eiropas Savienības Tehniskā atbalsta instrumentam (TSI) – “Esošā politikas ietvara, tostarp, normatīvo aktu ceļu satiksmes jomā ietekme uz ceļu satiksmes drošību izvērtējums”. Iesniegtā projekta mērķis ir plašāks izvērtējums par līdz šim īstenoto un plānoto pasākumu iespējamo ietekmi ceļu satiksmes drošības jomā Latvijā, kā arī esošās politikas un regulējuma ietekmi uz ES kopējo mērķi uzlabot ceļu satiksmes drošību.
Jāpiebilst gan, ka 2023. gada decembrī Satiksmes ministrija saņēma informāciju no Eiropas Komisijas (EK) par atbalstītajiem TSI projektiem, bet šis pieteikums nebija iekļauts. Tomēr tā principi ir izmantojami citu projektu (tostarp ITF/OECD projekta) īstenošanā. Papildus jāatzīmē, ka 2023. gada novembrī uzsākts cits EK atbalstīts TSI projekts “Neaizsargāto ceļu satiksmes dalībnieku drošības uzlabošana Latvijā”, kuru veic Ernst&Young Baltics. 
Šī pētījuma mērķis ir vērsts uz mazaizsargāto ceļu satiksmes dalībnieku (gājēji, velosipēdisti, elektroskrejriteņu braucēji u.c.) drošību, jo Latvijā aizvien salīdzinoši liela daļa no bojāgājušiem un smagi ievainotiem ceļu satiksmes negadījumos ir mazaizsargātie ceļu satiksmes dalībnieki. Minētais pētījums neskata plašāk citus būtiskus aspektus, kas ietverti Ceļu satiksmes drošības plānā, tāpēc ir svarīgs arī visaptverošs izvērtējums par ceļu satiksmes drošības situāciju Latvijā, tostarp uzsvaru liekot uz visām Ceļu satiksmes drošības plānā ietvertajām aktivitātēm. 
Vienlaikus, uzsākot visaptverošu pētījumu jāpārliecinās, ka tā tvērumā neietilpst jau notiekošās izpētes joma par mazaizsargāto ceļu satiksmes dalībnieku drošību, lai novērstu dubultās finansēšanas risku. 


2. Projekta būtība

Projekta ietvaros tiek piedāvāts organizēt salīdzinošu izvērtēšanu divu darbsemināru ietvaros, lai izvērtētu Latvijas ceļu satiksmes drošības rādītājus, iespējamos politikas uzlabojumus un starptautisko praksi. Pirmajā darbnīcā tiks salīdzināts Latvijas sniegums bojāgājušo un smagi ievainoto skaita samazināšanā uz ceļiem ar citās ITF valstīs paveikto, kā arī apskatīts pašreizējais Latvijas ceļu satiksmes drošības plāns un izstrādātie priekšlikumi plāna vidusposma izvērtējumam. Tiks organizētas vairākas prezentācijas un diskusijas par pasākumiem un pārvaldības jautājumiem saistībā ar efektīvas ceļu satiksmes drošības stratēģijas galvenajiem aspektiem. 
Darbnīcā starptautiskie eksperti un ITF sekretariāts sadarbībā ar Satiksmes ministriju sagatavos ziņojumu, lai otrajā darbnīcā veidotu pamatu diskusijai par ceļa karti bojāgājušo un smagi ievainoto skaita būtiskai mazināšanai Latvijā. Pēc tam tiks sagatavots ziņojums, lai ar to iepazīstinātu politikas veidotājus un ieinteresētās personas. 
Plānots, ka pirmajai darbnīcai Latvijā jānotiek divu dienu garumā, kā arī atsevišķu ekspertu izbraukuma vizītēm, lai iepazīstinātu starptautiskos partnerus ar Latvijas apstākļiem uz vietas. Otra darbnīca varētu notikt Parīzē, lai Latvijas eksperti gūtu pieredzi Francijas ceļu satiksmes drošības observatorijā (vai citas ITF dalībvalsts nacionālās ceļu satiksmes drošības aģentūras pilsētā).
Pirmā darbnīca tiktu strukturēta sekojoši, uzsvaru liekot uz diskusijām starp Latvijas un starptautiskajiem ekspertiem.
1. Konteksta noteikšana - Latvijā bojāgājušo un smagi ievainoto satiksmes dalībnieku samazināšanas snieguma salīdzinošā novērtēšana ar citām ITF dalībvalstīm un diskusija par Latvijas prioritārajiem ceļu satiksmes drošības jautājumiem, iepazīstinot ar pašreizējo ceļu satiksmes drošības plānu.
1. Efektīvas ceļu satiksmes drošības politikas atslēgas mūsdienīgās stratēģijās. Drošas sistēmas pieeja ar sadalītu un skaidri noteiktu atbildību, infrastruktūru, lietotāju un transportlīdzekļu iesaisti. Koordinētas un atbildīgas pārvaldības iestādes. Ātruma pārvaldības centrālā loma.
1. Ceļus satiksmes drošības plāna pamatmērķis – izpilde, infrastruktūras vide, ceļu lietotāju izglītošana un iesaiste, novecojošu transportlīdzekļu pārvaldība.
1. Datu vākšana un analīze – analītiskā kapacitāte, datu kvalitāte, datu avoti, nepietiekamas ziņošanas koriģēšana.
1. Efektīvas ceļu satiksmes drošības stratēģijas izstrāde un intervences pasākumu finansēšana.

Pirmajā darbseminārā piedalīsies ITF un starptautiskie eksperti, tostarp daži ITF IRTAD grupas locekļi. No Latvijas sagaidāms, ka seminārā aktīvi piedalīsies visi interesenti, tostarp pārstāvji no: 
· Satiksmes ministrijas; 
· Iekšlietu ministrijas un Policijas (valsts un pašvaldības);
· Veselības ministrijas; 
· Plānošanas reģioniem;
· Akadēmiskie eksperti un konsultanti;
· Valsts un pašvaldību ceļu satiksmes drošības eksperti.
Projekts tiks organizēts tā, lai 2024. gada decembrī sniegtu galīgo ziņojumu, un pirmais darbseminārs notiks 2024. gada jūnijā. Otrs seminārs notiks 2024. gada rudens sākumā. Šis laika grafiks ir atkarīgs no vienošanās par projekta izklāstu un finansēšanas kārtību.

3. Projekta izmaksas un finansēšanas kārtība

Paredzēts, ka projekts abiem darbsemināriem, kuros iesaistīti identificētie un ziņojumā minētie eksperti, izmaksās EUR 220 000, ieskaitot visas ceļa izmaksas ITF personālam un ekspertiem un konsultāciju izmaksas neatkarīgiem ekspertiem. Izmaksu apmēru veido sekojoši izdevumi:

	Nosaukums
	Piezīmes
	Summa 
(euro)

	Personāla izmaksas
	3 ceļu satiksmes drošības eksperti, atbalsta personāls (4 personas)
	100 144

	Intelektuālie pakalpojumi, ārējie konsultanti
	1 galvenais konsultants un citu institūciju ekspertu darbs 
	60 000

	Komandējumu izmaksas
	Galvenā misija: 10 eksperti
Otrā misija: 7 eksperti
	32 000

	Citas izmaksas:
- Atskaišu formatēšana/rediģēšana
- Tulkošanas nodrošināšana
- Telpu īres nodrošinājums
- Mutiskās tulkošanas un sakaru iekārtu nodrošinājums

	Administratīvās izmaksas
	13 600
4 600
3 000
3 000
3 000

	OECD grantu administrēšana
	Finanšu administrēšana (% no kopējām izmaksām)
	14 256

	
	
	

	Kopā
	
	220 000

	
	
	

	Aktivitāšu sadalījums pēc tēmām:
- Ceļā uz nulles vīziju un drošu sistēmu
- Politikas pārvaldība, ietekmes novērtēšana
- Ātruma kontrole
- Regulējuma izpilde un kontrole
- Ceļu vide, standarti
- Pilsētu ielas
- Izglītība, informēšanas kampaņas
- Transportlīdzekļi un to regulējums
- Datu vākšana, analīze
- Stratēģijas izstrāde
- Finansējuma modelis

	
	
18 000

18 000

18 000
18 000
18 000
18 000
18 000
17 000
40 000
20 000
17 000




    Iemaksu par OECD ITF realizēto trīspusējo sadarbības projektu par OECD ITF izstrādātu izpēti ceļu satiksmes drošības uzlabošanai Latvijā 220 000 EUR apmērā plānots segt no Satiksmes ministrijas budžeta programmas 97.00.00 “Nozaru vadība un politikas plānošana” 2024.gadam paredzētajiem līdzekļiem, pamatojoties uz Ministru kabineta 2023. gada 26. septembra sēdes protokollēmuma Nr. 47  43.§ 2.punktā atbalstīto Satiksmes ministrijas prioritāro pasākumu “Satiksmes nozares pārvaldības un finansēšanas modeļa reforma”. Līdzšinējās konsultācijās ITF ir izteicis sadarbības piedāvājumu par šādu summu.  

Attiecībā uz sadarbībā ar OECD/ITF paredzēto projektu un papildu brīvprātīgajām iemaksām ir jāvērtē arī tā atbilstība Publisko iepirkumu likuma (turpmāk – PIL) prasībām. Tādējādi ir izvērtējams, vai par OECD/ITF ekspertu pakalpojumiem slēdzamajam līgumam ir konstatējamas PIL 1. panta 9. punktā minētās iepirkuma līguma pazīmes. Proti, saskaņā ar definīciju iepirkuma līgums ir publisks būvdarbu, piegādes vai pakalpojuma līgums, kas finansiālās interesēs rakstveidā noslēgts starp vienu vai vairākiem pasūtītājiem un vienu vai vairākiem piegādātājiem.

Vienlaikus ITF neatbilst arī PIL 1. panta 22. punkta minētajai piegādātāja definīcijai, jo ITF kā starptautiskas organizācijas mērķis nav gūt peļņu. 

Ņemot vērā OECD/ITF statusu un pilnvaras, organizācija neslēdz līgumus kā pakalpojumu sniedzējs un nepiedalās iepirkuma procesos, jo tas būtu pretrunā ar 1960.gada 14.decembra Konvencijā par Ekonomiskās sadarbības un attīstības organizāciju noteiktajiem pamatprincipiem un OECD finanšu noteikumiem. Tie paredz, ka organizācija savas darbības programmas īstenošanai var pieņemt tikai brīvprātīgās iemaksas. OECD negūst peļņu no sava darba un darbojas pēc izmaksu atgriešanas principa, un no  brīvprātīgā ieguldījuma tiks segtas ar OECD ekspertu darbu saistībā ar ministrijai sniegto politikas īstenošanas atbalstu radušās izmaksas. Kā to ministrijai ir skaidrojis arī Iepirkumu uzraudzības birojs, OECD nav finansiāli ieinteresēts un tas nav tirgus dalībnieks un līdz ar to nav konstatējamas iepirkuma līguma pazīmes un attiecīgi līguma slēgšanai nebūtu jāpiemēro PIL regulējums.
     
Tādējādi ITF Vispārīgo noteikumu 16.4. apakšpunkta b) apakšpunkts paredz, ka dalībvalstis var veikt brīvprātīgās iemaksas ITF budžetā, kas var būt dažādās formās, ieskaitot finansiālās iemaksas, darbinieku sekondēšanu, darbinieku pieejamības nodrošināšanu, konsultantu vai pētījumu finansēšanu, pasākumu organizēšanu vai publikāciju finansēšanu.  


Secinājumi:
1. Uzsākot Ceļu satiksmes drošības plāna 2021. – 2027.gadam vidusposma izvērtējumu sadarbībā ar ITF jāpārliecinās, ka tā saturs izslēgs jau notiekošā TSI projekta “Neaizsargāto ceļu satiksmes dalībnieku drošības uzlabošana Latvijā” tvērumu, lai novērstu dubultās finansēšanas risku. 
2. Finansējums 220 000 EUR apmērā trīspusējā sadarbības projekta īstenošanai ir paredzēts no Satiksmes ministrijas budžeta programmas 97.00.00 “Nozaru vadība un politikas plānošana” 2024.gadam paredzētajiem līdzekļiem, pamatojoties uz Ministru kabineta 2023. gada 26. septembra sēdes protokollēmuma Nr. 47  43.§ 2.punktā atbalstīto Satiksmes ministrijas prioritāro pasākumu “Satiksmes nozares pārvaldības un finansēšanas modeļa reforma”. 
3. Sarunas ar OECD un  ITF par trīspusējās sadarbības projekta veikšanu ceļu satiksmes drošības jomā būtu turpināmas pēc Ministru kabineta saskaņojuma saņemšanas un informatīvā ziņojuma izskatīšanas Ministru kabinetā.

